Bent Bøgsted (DF), 2010-04-23:
Det kan godt være lidt svært.
Jeg ved snart ikke, hvad jeg skal sige.
Jeg har egentlig lidt ondt af hr. Leif Lahn Jensen.
For vi har jo egentlig en hel del med hinanden at gøre på arbejdsmarkedsområdet, og hr. Leif Lahn Jensen er en, der normalt står ved det, han indgår aftaler om.
Men jeg kan se, at af forespørgerne er det kun fru Nanna Westerby – der med det samme markerer for at få ordet – der er her i salen i dag.
Socialdemokratiets fru Christine Antorini, der har rejst den her forespørgsel, er blevet væk og har så overladt det til hr. Leif Lahn Jensen.
Det er egentlig synd for hr. Leif Lahn Jensen. Vi har jo indgået en hel del aftaler om, hvad der skal ske med de unge.
Der er en lang liste over initiativer målrettet de 15-17-årige i ungepakken, som vi behandlede i går, og der er initiativer målrettet unge mellem 18 og 30 år, som er vedtaget.
Det er en lang række initiativer, som hr. Leif Lahn Jensen selv har været med til at se på.
Så er det sådan, som jeg sagde tidligere i forbindelse med et spørgsmål til Venstres ordfører, at det, vi laver herinde i Folketinget, har det med først at virke, når det er vedtaget.
Og man ser først virkningen, efter at det er trådt i kraft.
Så er det, at hr. Leif Lahn Jensen stod heroppe og sagde, at der skal ske noget mere, og at han står ved den aftale, der er lavet.
Det er helt fair, og det er også godt nok.
Men vi skal jo lige have alle de her initiativer vedtaget ved tredjebehandlingen.
Vi skal lige have de initiativer, vi tager, til at virke, før vi kan se resultatet af dem.
Jeg synes, at der langt hen ad vejen har været en tendens til, at man, så snart et lovforslag er blevet vedtaget herinde, kommer dagen efter og siger, at der skal ske noget mere, at det ikke er godt nok.
Selvfølgelig skal vi altid være opmærksomme på, hvad vi kan gøre i forbindelse med praktikpladser til de unge.
Nu er det sådan, at vi heldigvis i de her forårsmåneder kan se, at der trods alt er ved at ske en vending på arbejdsmarkedet.
Vi kan se, at ungdomsledigheden er begyndt at vende igen.
Den er ikke så høj, som den var i 2003 og 2004, så der er altså tegn på, at det går i den rigtige retning.
Jeg synes også, at der er tegn på, at de mange initiativer, som Dansk Folkeparti har taget sammen med regeringen, er begyndt at have deres virkning ude på arbejdsmarkedet.
Selvfølgelig skal det være sådan, at en virksomhed, for at den kan tage en elev i praktik, i lære, selvfølgelig skal have noget at sætte vedkommende til at lave.
Der har vi haft en rigtig træls situation på byggeområdet her i vinter.
Der er så mange, der siger, at det hele skyldes krisen.
Men vi har jo haft sne til at ligge i 3 måneder, og det har været årsagen til, at der er mange virksomheder, der har været lukket ned.
Når alle de tiltag, vi har gjort, alle de pakker, vi har vedtaget, for at øge beskæftigelsen rigtigt slår igennem her i foråret og sommeren, så er jeg overbevist om, at vi vil kunne se, at der sker en glædelig vending med hensyn til at få de unge i arbejde igen.
Nu debatterede vi i går ungepakken, som skal hjælpe de unge til at vælge den rigtige uddannelse.
En ting, vi kan være enige om, er, at vi i fremtiden skal have så mange som muligt igennem uddannelsessystemet.
Vi har en målsætning om, at det er 95 pct., og det vil den pakke, som er blevet lavet på undervisningsområdet, og som vi førstebehandlede i går, jo være stærkt medvirkende til, når den ellers bliver vedtaget og træder i kraft.
Så vil vi se, at de unge får en bedre vejledning, at deres uddannelsesparathed bliver vurderet.
Vi får dem igennem 10. klasse, og det er min forhåbning, at mange kommuner vil se på, om de kan placere 10. klasserne i tilknytning til erhvervsuddannelserne, sådan at vi kan tage fat i de unge direkte og få dem videre i uddannelsessystemet.
Så alt i alt synes jeg, at der er gjort rigtig mange gode tiltag, som vil være med til at forbedre vilkårene for de unge på arbejdsmarkedet og give dem den uddannelse, de har behov for.
Så er der stadig væk nogle områder, vi skal holde øje med hele tiden, og der er praktikpladser et af de vanskelige områder.
For selvfølgelig skal vi have de unge ud i praktik, men det kræver jo også, at virksomheder, der skal have dem i praktik, har noget at sætte dem til.